DEĊIŻJONI TAL-KUMMISSJONI
tas-7 ta' Marzu 2006
li temenda d-Deċiżjoni 2004/432/KE dwar l-approvazzjoni tal-pjani tal-monitoraġġ tal-fdalijiet sottomessi minn pajjiżi terzi skond id-Direttiva tal-Kunsill 96/23/KE
(innotifikata taħt dokument numru C(2006) 681)
(Test b'rilevanza għaż-ŻEE)
(2006/208/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 96/23/KE tad-29 ta' April 1996 dwar miżuri biex jiġu sorveljati ċerti sostanzi u residwi tagħhom f'annimali ħajjin u fil-prodotti ta' l-annimali u li tħassar id-Direttivi 85/358/KEE u 86/469/KEE u d-Deċiżjonijiet 89/187/KEE u 91/664/KEE (1), u b'mod partikolari r-raba' subparagrafu ta' l-Artikolu 29(1) tagħha,
Billi:
(1)
Skond id-Direttiva 96/23/KE l-inklużjoni u ż-żamma tal-pajjiżi terzi fuq il-listi kollha, previsti fil-leġiżlazzjoni Komunitarja, li minnhom l-Istati Membri huma awtorizzati li jimportaw l-annimali u l-prodotti primarji ta' l-oriġini ta' l-annimali koperti b'dik id-Direttiva, huma suġġetti għal sottomissjoni mill-pajjiżi terzi kkonċernati ta' pjan li jistabbilixxi l-garanziji li huma joffru fir-rigward tal-monitoraġġ tal-gruppi ta' residwi u s-sostanzi msemmija f'dik id-Direttiva. Dik id-Direttiva tistabbilixxi wkoll ċerti rekwiżiti dwar il-limiti ta' żmien għat-tressiq tal-pjanijiet.
(2)
Id-Deċiżjoni tal-Kummissjoni 2004/432/KE (2) telenka lista ta' pajjiżi terzi li ressqu pjan ta' monitoraġġ tar-residwi, waqt li tistabbilixxi l-garanziji offerti minnhom f'konformità mar-rekwiżiti ta' dik id-Direttiva.
(3)
Ċerti pajjiżi terzi ppreżentaw pjanijiet ta' monitoraġġ ta' residwi lill-Kummissjoni għal annimali u prodotti mhux elenkati fid-Deċiżjoni 2004/432/KE. L-evalwazzjoni ta' dawk il-pjanijiet u l-informazzjoni addizzjonali mitluba mill-Kummissjoni jipprovdu garanziji suffiċjenti fuq il-monitoraġġ ta' residwi f'dawk il-pajjiżi għall-annimali u l-prodotti kkonċernati. Dawk l-annimali u l-prodotti għandhom għalhekk jiddaħħlu fil-lista għal dawk il-pajjiżi terzi.
(4)
Ċerti pajjiżi terzi ma ressqux lill-Kummissjoni l-garanziji mitluba dwar il-monitoraġġ residwu għal annimali u prodotti elenkati fid-Deċiżjoni 2004/432/KE. Fl-assenza ta' dawn il-garanziji, dawk l-annimali u l-prodotti għandhom għalhekk jitneħħew mil-lista għal dawk il-pajjiżi terzi.
(5)
Id-Deċiżjoni 2004/432/KE għandha għalhekk tiġi emendata skond dan.
(6)
Il-miżuri previsti f'dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Anness għad-Deċiżjoni 2004/432/KE huwa sostitwit bit-test ta' l-Anness għal din id-Deċiżjoni.
Artikolu 2
Din id-deċiżjoni tibda tapplika minn 17/III/2006.
Meta l-modifika magħmula minn din id-Deċiżjoni jkollha l-effett li tneħħi l-prodotti minn ċerti pajjiżi mill-Anness tad-Deċiżjoni 2004/432/KE, l-emenda ma għandhiex tapplika għall-konsenji li fihom dawk il-prodotti fejn l-operatur li qed jimpurtahom fil-Komunità jista' juri li ħallew il-pajjiż fil-kwistjoni fi triqithom lejn il-Komunità qabel id-dħul fis-seħħ ta' din id-Deċiżjoni.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, is-7 ta' Marzu 2006.